b'\n_START_ARTICLE_\nKrst pri Savici\n_START_SECTION_\nViri, na katere se je opiral Pre\xc5\xa1eren\n_START_PARAGRAPH_\nJanez Vajkard Valvasor: Slava vojvodine Kranjske. Valvasor je opisoval vero in pokristjanjevanje starih Slovencev. Pre\xc5\xa1eren je iz tu prevzel podatke o bojih med kristjani in staroslovenskimi pogani, o Valjhunu, Avreliju, Drohu._NEWLINE_Anton Toma\xc5\xbe Linhart: Poskus zgodovine Kranjske in ostalih de\xc5\xbeel ju\xc5\xbenih Slovanov Avstrije. S pomo\xc4\x8djo tega dela je Pre\xc5\xa1eren prikazal zgodovinski \xc4\x8das, pojme o staroslovenskih bogovih, \xc4\x8drtih, \xc5\xbdivi. Povzel pa je pojmovanje, da so stari Slovenci \xc5\xbeiveli v svobodni demokrati\xc4\x8dni dru\xc5\xbebi in da je bilo s pokristjanjevanjem konec njihove politi\xc4\x8dne svobode._NEWLINE_Izbral je obdobje pokristjanjevanja alpskih Slovanov, bolj to\xc4\x8dno, tretji upor proti pokristjanjevanju, ki je potekal med leti 769 in 772, ter je bil zatrt s pomo\xc4\x8djo bavarskega vojvode Tasila III., kot zadnji upor Slovencev / alpskih Slovanov zoper nove vere in tuje oblasti, nakar je Karantaniji zavladal kr\xc5\xa1\xc4\x8danski knez Valtunk (v delu imenovan Valjhun)._NEWLINE_Pre\xc5\xa1eren se je opiral tudi na literarne vzorce bratov Schlegel, ki mu jih je predstavil Matija \xc4\x8cop. V ospredju naj bi bila sodobna epska pesnitev s prelomnimi zgodovinskimi dogodki. Sodobni ep naj bi povezoval objektivno in subjektivno; zgodovinske dogodke zdru\xc5\xbei z osebnimi usodami. \xc4\x8cop je ravno tako predlagal druga\xc4\x8dne verze, heksameter ni ve\xc4\x8d aktualen, Pre\xc5\xa1eren uporabi enajsterce; tercine in stance.\n_START_SECTION_\nUvod\n_START_PARAGRAPH_\nTema je pokristjanjevanje Karantancev v 8. stoletju, zato je vodilni motiv bojevanje med kristjani in poganskimi Slovani. Boj se odvija na Ajdovskem gradcu pri Bohinjski Bistrici, glavni osebi pa sta vodja poganov \xc4\x8crtomir in kr\xc5\xa1\xc4\x8danski koro\xc5\xa1ki vojvoda Valjhun._NEWLINE_Sodi v juna\xc5\xa1ko epiko, pripoveduje o \xc4\x8crtomiru kot hrabremu poveljniku slovenske poganske vojske._NEWLINE_Uvod lahko raz\xc4\x8dlenimo na tri dele. Prvi del sestavlja prvih 10 kitic (1-10) in opisuje razmerje pred odlo\xc4\x8dilnim bojem - brezupno obkoljenost. Drugi del sestavlja naslednjih 7 kitic (11-17) in zajema \xc4\x8crtomirov govor. Zadnji del sestavlja 9 kitic (18-26), ki opisujejo nesmiseln boj. Zadnji dve kitici sta v obliki epiloga, umirjata dogajanje ter opi\xc5\xa1eta neposredne posledice boja._NEWLINE_Pripovedna perspektiva se premika iz enega v drugi zorni kot in zavzema ve\xc4\x8d razli\xc4\x8dnih stali\xc5\xa1\xc4\x8d. Tudi kompozicija ni epsko lagodna, temve\xc4\x8d avtorska, se pravi strogo tektonska, s \xc4\x8crtomirovim govorom v sredi\xc5\xa1\xc4\x8du, in strmo stopnjevana v katastrofo. Prav tako tudi izbranost morfologije, z mojstrsko igro glagolskih funkcij v ospredju, pa izdelanost ritma, ki gre v silovito ekspresivnost in izbru\xc5\xa1ena glasovna instrumentacija - vse to bralca iztrga iz ob\xc4\x8dutka, da ima pred saboj arhai\xc4\x8dno pripoved._NEWLINE_\xc4\x8crtomirjev cilj, za katerega zastavi vse svoje mo\xc4\x8di, je utemeljen nadosebno in sicer v radikalnem boju za prostost ter identiteto njegovega ljudstva._NEWLINE_Glavno sporo\xc4\x8dilo je zajeto v \xc4\x8crtomirjevem govoru (17. kitica):\xc2\xa0\xc2\xbbBolje je umreti za svobodo, kot ostati \xc5\xbeiv in biti su\xc5\xbeenj.\xc2\xab_NEWLINE_Uvod sestavlja 26 kitic, prvih 25 je trivrsti\xc4\x8dnih (tercine, za katere je zna\xc4\x8dilna epskost, odprtost teko\xc4\x8demu dogajanju in ve\xc4\x8dji koli\xc4\x8dini snovi ter da sploh nima izrazite kriti\xc4\x8dne meje), zadnja pa je \xc5\xa1tirivrsti\xc4\x8dna (kvartina). Uvod z neprekinjeno verigo tercin ter brez kriti\xc4\x8dnih presledkov budi epska pri\xc4\x8dakovanja. Uvod kot zaklju\xc4\x8dena metri\xc4\x8dna celota daje vtis antifrasti\xc4\x8dnega epa, ki osrednji figuri \xc5\xbee uvodoma odre\xc4\x8de status epskega protagonista._NEWLINE_Pripovedovalec uvoda nima jasne politi\xc4\x8dne opredelitve - privzema torej samo pogled literarnih oseb v smislu personalne pripovedi oz. fokalizacije. Zato bralec ob koncu uvoda ostane zbegan.\n_START_SECTION_\nKrst\n_START_PARAGRAPH_\nZadnji del pesnitve opisuje krst \xc4\x8crtomira pod slapom Savica. Glavni osebi v tem delu sta \xc4\x8crtomir in Bogomila. Tu ne gre ve\xc4\x8d za izrazito domovinsko temo ampak opisuje junakovo osebno problematiko._NEWLINE_Konec juna\xc5\xa1ke in za\xc4\x8detek lirske epike._NEWLINE_Zgodovinsko dogajanje se pomakne v ozadje, ospredje pa zavzame \xc4\x8crtomirova osebna in notranja problematika. Odprejo se vpra\xc5\xa1anja ljubezni, sre\xc4\x8de in temeljnega smisla \xc5\xbeivljenja. \xc4\x8crtomir je zaradi zmage kr\xc5\xa1\xc4\x8danstva nad njegovimi ideali nameraval narediti samomor, ki ga je prepre\xc4\x8dil spomin na Bogomilo. _NEWLINE_\xc4\x8crne misli ga silijo v samomor. To dejanje obupanca mu prepre\xc4\x8duje le neizmerna \xc5\xbeelja, da bi \xc5\xa1e enkrat videl ljubljeno Bogomilo, ki jo je spoznal, ko sta z o\xc4\x8detom Staroslavom skrbela za tempelj boginje \xc5\xbdive na Blejskem otoku. Vendar je vdor Valjhunove vojske prekinil njuno sre\xc4\x8do, saj je moral \xc4\x8crtomir v vojno. Sedaj, ko so bili boji kon\xc4\x8dani in branitelji stare vere pobiti, \xc4\x8crtomir premi\xc5\xa1ljuje, kako je vojne vihre pre\xc5\xbeivela Bogomila. Iz sanjarjenja ga predrami stari ribi\xc4\x8d, ki \xc4\x8crtomira odpelje na skrivno mesto pri slapu Savica, potem pa se odpravi poizvedovat, kaj je z Bogomilo. Naslednje jutro ribi\xc4\x8d k \xc4\x8crtomiru pripelje Bogomilo in kr\xc5\xa1\xc4\x8danskega duhovnika. Bogomila razkrije \xc4\x8crtomiru ves strah in muke, ki jih je do\xc5\xbeivljala v \xc4\x8dasu vojne, ko je trepetala za njegovo \xc5\xbeivljenje. V tak\xc5\xa1nem stanju jo je duhovnik seznanil s kr\xc5\xa1\xc4\x8dansko vero in Bogom, ki je Bog ljubezni za vse ljudi na svetu. Novemu Bogu  je obljubila ve\xc4\x8dno zvestobo in slu\xc5\xbeenje za \xc4\x8dasa svojega zemeljskega \xc5\xbeivljenja, \xc4\x8de ohrani \xc4\x8crtomira \xc5\xbeivega. \xc4\x8crtomir jo razume in se ho\xc4\x8de z njo poro\xc4\x8diti. Vendar mu Bogomila in duhovnik pojasnita, da bo to mogo\xc4\x8de \xc5\xa1ele v posmrtnem \xc5\xbeivljenju, saj mora Bogomila spo\xc5\xa1tovati svojo zaobljubo Bogu. \xc4\x8crtomir se odlo\xc4\x8di darovati svoje \xc5\xbeivljenje Cerkvi ter tako ugodi Bogomilini najve\xc4\x8dji \xc5\xbeelji, zato se da krstiti pri slapu Savica. Po tem odide v Oglej, kjer se bo pou\xc4\x8dil o skrivnostih nove vere, da jih bo kot duhovnik oznanjal Slovencem, Bogomila se vrne domov k o\xc4\x8detu. Zadnji del Krsta ni ve\xc4\x8d le epski ampak je hkrati lirski, saj pesnik dodaja tudi \xc4\x8dustva, v momentih pa je zgodba celo dramati\xc4\x8dna. To lahko opazimo predvsem v zadnji polovici, ko dobiva obliko dialoga med \xc4\x8crtomirjem, Bogomilo in duhovnikom._NEWLINE_Propagira tudi sinkreti\xc4\x8dno in pacifisti\xc4\x8dno razli\xc4\x8dico kr\xc5\xa1\xc4\x8danstva; \xc4\x8de Bogomilino poro\xc4\x8danje o mirnem prestopu poganov na kr\xc5\xa1\xc4\x8dansko stran beremo kot avtenti\xc4\x8dno pri\xc4\x8devanje, smo le se korak od zgodovinske spekulacije, po kateri so si predhodniki Slovencev z zgodnjim sprejemom kr\xc5\xa1\xc4\x8danstva zagotovili etni\xc4\x8dno kontinuiteto in tako u\xc5\xa1li usodi Polabcev in drugih Slovanov na podro\xc4\x8dju dana\xc5\xa1nje Nem\xc4\x8dije in Poljske, ki so bili ve\xc4\x8d stoletij nasilno izkoreninjeni._NEWLINE_Za krst je Pre\xc5\xa1eren izbral stanco ali oktavo, osemvrsti\xc4\x8dnico, sestavljeno iz rimljanskih enajstercev. Stanca ima poudarjeno kriti\xc4\x8dnost.\n_START_SECTION_\nOsebe\n_START_PARAGRAPH_\n\xc4\x8crtomir_NEWLINE_V Uvodu in Krstu spoznamo dve razli\xc4\x8dni osebnosti glavnega lika. V prvem delu, Uvodu, se podreja dru\xc5\xbebenim ciljem, je klasi\xc4\x8den junak, za uresni\xc4\x8ditev cilja je pripravljen izgubiti \xc5\xbeivljenje. V Krstu pa se \xc5\xbee na za\xc4\x8detku poka\xc5\xbee bolj njegov notranji svet, prikazan je kot ob\xc4\x8dutljiva oseba, saj zaradi izgube vojnih tovari\xc5\xa1ev in bitke razmi\xc5\xa1lja o samomoru, vendar ga od tega odvrne misel na Bogomilo. Smisel mu daje ljubezen, vendar se zaradi ljubezni do Bogomile tej ljubezni odpove. V Krstu ni ve\xc4\x8d epski junak in ne \xc5\xbeivi ve\xc4\x8d v pravem epskem svetu. Dru\xc5\xbebena danost daje \xc4\x8crtomirju mo\xc5\xbenost tvornega obstajanja samo tako, da ga ukloni in da ni ve\xc4\x8d celovit in zares suvereno delujo\xc4\x8di junak. Njegova sre\xc4\x8da je nekaj drugega kot njegova pot, razklan je med svobodo in nujnostjo. Razo\xc4\x8daran je na dveh nivojih; kot vojskovodja v boju za pogansko vero in v ljubezni do Bogomile. \xc4\x8crtomir ves \xc4\x8das ostaja skeptik, saj se bori za pogansko vero (ki je ne ozna\xc4\x8di kot svojo vero, temve\xc4\x8d kot vero o\xc4\x8detov) in v kr\xc5\xa1\xc4\x8danski veri (spreobrne se zaradi Bogomile in ne neke notranje motivacije). Sprva \xc4\x8crtomir njeno spreobrnitev razume kot nov udarec sovra\xc5\xbene sre\xc4\x8de, nazadnje pa \xc4\x8crtomir popusti in sprejme kr\xc5\xa1\xc4\x8dansko vero, vendar bolj kot resignacijo kot odre\xc5\xa1itev. Pre\xc5\xa1eren je notranji razkol v junaku nakazal tudi z izbiro imena \xc4\x8crtomir \xe2\x80\x93 tisti, ki \xc4\x8drti mir. _NEWLINE_V posvetilnem sonetu Matiji \xc4\x8copu se Pre\xc5\xa1eren primerja s \xc4\x8crtomirom, saj pravi, da je pokopal neizpolnjene \xc5\xbeelje enako kot \xc4\x8crtomir vse upanje na zemeljsko sre\xc4\x8do. Po Pre\xc5\xa1ernu je smrt dokon\xc4\x8dna. _NEWLINE_Bogomila_NEWLINE_Je lepa, nedol\xc5\xbena, plemenita in ljube\xc4\x8da. Pred spreobrnitvijo je v slu\xc5\xbebi boginje \xc5\xbdive, skrbi za njeno sveti\xc5\xa1\xc4\x8de na Blejskem otoku, torej je ves \xc4\x8das v slu\xc5\xbebi ljubezni. \xc5\xbdivljenje ji spremeni spoznanje, da bo smrt kon\xc4\x8dala njeno ljubezen do \xc4\x8crtomira, \xc5\xbeeli pa si ve\xc4\x8dne ljubezni. Kr\xc5\xa1\xc4\x8danstvo ji tako predstavlja obljubo, da bosta lahko ve\xc4\x8dno skupaj v posmrtnem \xc5\xbeivljenju, vendar se morata v ta namen odre\xc4\x8di ljubezni na tem svetu. Bogomila to lahko stori brez dvomov, saj je njeno ob\xc4\x8dutenje ljubezni poduhovljeno, verjame v ljubezen po smrti, na neki vi\xc5\xa1ji ravni, ljubezen je osrednja sila \xc5\xbeivljenja. Kr\xc5\xa1\xc4\x8danstvo zanjo predstavlja odre\xc5\xa1itev, saj je zanjo to vera ljubezni.  Pre\xc5\xa1eren je v ljube\xc4\x8di poganki z izredno pozornostjo pripravil du\xc5\xa1evne pogoje za sprejem vere. To so: njena stiska, njen strah za \xc4\x8crtomira, njen obup in silovito iskanje sre\xc4\x8dnega izhoda._NEWLINE_Pre\xc5\xa1eren je to nakazal tudi z imenom Bogomila \xe2\x80\x93 tista, ki je Bogu mila. Bogomilina vera in upanje v onstransko sre\xc4\x8do sta popolna, vendar prijazana iz razdalje, tretjeosebno "de sre\xc4\x8den je le ta, kdor z Bogomilo..." (Paternu, 1994: 146)_NEWLINE_Duhovnik_NEWLINE_Spreobrnjen kristjan, prej je bil druidski sve\xc4\x8denik. Ravno tako nasprotuje Valjhunovemu kr\xc5\xa1\xc4\x8danstvu. Postavi se na stran eti\xc4\x8dno \xc4\x8distih, miroljubnih in demokrati\xc4\x8dnih idej nove vere.\n_START_SECTION_\nPojav mitologije\n_START_PARAGRAPH_\n"\xc4\x8copov in Pre\xc5\xa1ernov program je ekskluzivisti\xc4\x8den, njun cilj je visoka literatura v sloven\xc5\xa1\xc4\x8dini. Zato je Pre\xc5\xa1ernova nova mitologija predvsem literarna, njegovi bogovi, njegov Bog in njegovi junaki pa priseljenci - ne z meglenih severnih jezer, temve\xc4\x8d iz rimske in italijanske epike." (Paternu, 1994: 116)_NEWLINE_Boginja ljubezni:_NEWLINE_Znano je, da je Pre\xc5\xa1eren \xc4\x8drpal vire od Valvasorja in Linharta, Marin\xc4\x8di\xc4\x8d pa nam razkrije, da sta ta dva \xc4\x8drpala iz variacije Botha, Bagertove izdaje Helmolda, iz kjer naj bi izviralo ena\xc4\x8denje boginje \xc5\xbdive (pri Bothu Siwa) in zaradi \xc4\x8desar je bila tradicionalna upodobitev \xc5\xbdive na Slovenskem vsaj dvakrat videna. Nikjer pa ne moremo zaslediti srebrnega medaljona, na katerem je otok, na katerem bi moralo biti narisano mesto Ratzeburg, prazen. Na njem stoji boginja Siwa, ki v vodo me\xc4\x8de oro\xc5\xbeje ter v rokah dr\xc5\xbei rimsko \xc4\x8delado in vinsko trto (simbol miru, namesto olj\xc4\x8dne vejice), kar bi lahko interpretirali kot obrnjeno zrcalno podobo Krsta pri Savici - Siwa slavi triumf. Medaljon torej predstavlja sklenitev miru v Ratzeburgu, kljub temu, da so mesto po\xc5\xbegali do tal; zmaga oro\xc5\xbeja prevrednoti v zmago miru._NEWLINE_Pre\xc5\xa1eren se ne sklicuje samo na Linharta ali Valvasorja, kajti on \xc5\xbdivo, boginjo ljubezni, vseli v sveti\xc5\xa1\xc4\x8de na Blejskem otoku in tako z Linhartom ni kompatibilen. Njegov mit o \xc5\xbdivi je nedosledna kompilacija dveh virov. _NEWLINE_Slovenska Eneida:_NEWLINE_Ko svojo mo\xc4\x8d narb\xc3\xb2lj vihar razklada,_NEWLINE__NEWLINE_okrog vrat stra\xc5\xbea na pomo\xc4\x8d zavpije,_NEWLINE__NEWLINE_in vstane \xc5\xa1um, de mo\xc5\xbe za mo\xc5\xbeam pada._NEWLINE__NEWLINE_Ko se neurnik o povodnji vlije,_NEWLINE__NEWLINE_iz hriba strmega v doline plane,_NEWLINE__NEWLINE_z dere\xc4\x8dimi valovami ovije,_NEWLINE__NEWLINE_kar se mu zoper stavi, se ne ugane,_NEWLINE__NEWLINE_in ne po\xc4\x8dije pr\xc3\xa9d, de jez omaga;_NEWLINE__NEWLINE_tak vr\xc5\xbee se Valjhun na nekristjane._NEWLINE__NEWLINE_Ne jenja pr\xc3\xa9d, dokl\xc3\xa8r ni zadnja sraga_NEWLINE__NEWLINE_krvi prelita, dokler njih kdo sope,_NEWLINE__NEWLINE_ki jim bila je vera \xc4\x8dez vse draga._NEWLINE__NEWLINE_Ko zor zasije na mrli\xc4\x8dov trope,_NEWLINE__NEWLINE_le\xc5\xbe\xc3\xa9, k\' ob ajde \xc5\xbeetvi, al p\xc5\xa1enice_NEWLINE__NEWLINE_po njivah tam le\xc5\xbe\xc3\xa9 snopovja kope._NEWLINE__NEWLINE_Bitko primerja z \xc5\xbeetvijo ali s hudournikom, kar Kajetan Gantar pove\xc5\xbee z 11. spevom Iliade, drugi komentatorji omenjajo zglede Vergilija, Tassa, Byrona, kar pomeni, da je priperjava homerska. Pre\xc5\xa1erna z Eneido ve\xc5\xbee situacijska sorodnost dveh junakov, ki branita oblegano doma\xc4\x8do trdnjavo, na koncu pa sta prisiljena v preboj skozi sovra\xc5\xbene stra\xc5\xbee in beg. _NEWLINE_Med obzidji pome\xc5\xa1ani kriki raznolike \xc5\xbealosti. Anzihova hi\xc5\xa1a je bila na samem, v zavetju kro\xc5\xa1enj, a zvoki so bili vedno jasnej\xc5\xa1i, \xc5\xbevenket oro\xc5\xbeja vedno stra\xc5\xa1nej\xc5\xa1i. Zdrznem se in se zdramim, zberem mo\xc4\x8di in se povzpnem na vrh slemena. Obstanem in napeto poslu\xc5\xa1am. Kot \xc4\x8de plameni ognja v blazne\xc4\x8dem ju\xc5\xbenem vetru planejo nad zore\xc4\x8de \xc5\xbeito, ali \xc4\x8de se hiter hudournik udere z gora in pusto\xc5\xa1i polja, pusto\xc5\xa1i po bujnem posevku, uni\xc4\x8duje trud volov, puli gozdove in jih strmoglavo vle\xc4\x8de s sabo; pastir, ki z visoke pe\xc4\x8dini sli\xc5\xa1i hrup, strmi in ne razume. _NEWLINE__NEWLINE_Tudi tu je opaziti primerjavo z viharjem in hudournikom, ki se v nadaljevanju ponovi. _NEWLINE_Poleg tega imata junaka \xc5\xa1e ve\xc4\x8d vzporednic: \xc4\x8crtomirjev poziv tovari\xc5\xa1em pred bojem / Enejev govor sredi gore\xc4\x8de Troje; nihanje med obupom in po\xc5\xbertvovalnim herojstvom; fatalizem; obe pripovedi sta nacionalni ajtion (Eneida mit o trojanskem izvoru Rima usklajuje s kulturno resni\xc4\x8dnostjo, ki je latinska; v Krstu pri Savici pa mit o \xc4\x8crtomirju utemeljuje pripadnost kranjskih Slovanov kr\xc5\xa1\xc4\x8danstvu.)_NEWLINE_Izvor Pre\xc5\xa1ernove mitologije:_NEWLINE_V tezi Bartolomea Calvija je razvidna trditev, da je Vergilijeva Troja temeljni zgled za Ajdovski gradec in Enej za \xc4\x8crtomirja. Z njim Pre\xc5\xa1eren se fikcijska zgodba o \xc4\x8crtomirju prelevi v kanon slovenske "nacionalne mitologije" in literarno kanonizacijo Krsta pri Savici. Kljub pripadnosti germanskemu kulturnemu krogu se Pre\xc5\xa1eren ozira na latinske in romanske pesni\xc5\xa1ke zglede, kar lahko razlo\xc5\xbeimo tudi s prevlado razsvetljenskega (neo)klasicizma, kasneje naslanjanje na schleglovsko romantiko, ne vemo pa, ali se je s tem hotel izogniti politi\xc4\x8dni in kulturni nadvladi Germanov v avstrijskem cesarstvu. Nemcem pripisuje vlogo barbarov, katerim naj bi Slovenci nehote podrejali svoj jezik. Njegov motto ima o\xc4\x8ditno ironi\xc4\x8dno poanto, pri \xc4\x8demer je kritika namenjena pesniku in njegovi nemo\xc4\x8di pri izbiri jezika za uklanjanje procesa asimilacije v vrhnji plasti slovenske dru\xc5\xbebe.\n_START_SECTION_\nZgradba\n_START_PARAGRAPH_\nUvod_NEWLINE_Sestavljen je iz 26 tercin (aba/aba/bcb/c). Kiti\xc4\x8dne meje so zabrisane, kar ka\xc5\xbee na epskost in odprtost teko\xc4\x8demu dogajanje, torej ni naklju\xc4\x8dje, da je Pre\xc5\xa1eren za opis epskih bojev izbral ravno tercine. _NEWLINE_On z njimi, ki \xc5\xa1e t\xc5\x95djo vero krivo,_NEWLINE__NEWLINE_be\xc5\xbei tje v Bohinj, v Bistr\xc5\xa1ko dolino,_NEWLINE__NEWLINE_v trdnjavo zidano na skalo sivo._NEWLINE__NEWLINE_\xc5\xa0e dan dana\xc5\xa1nji vidi\xc5\xa1 razvalino,_NEWLINE__NEWLINE_ki Ajdovski se gradec imenuje,_NEWLINE__NEWLINE_v nji gleda\xc5\xa1 \xc4\x8crtom\xc3\xadrovo lastnino._NEWLINE_Krst_NEWLINE_Sestavljen je iz 53 stanc (ababab/cc), po \xc5\xa1estem stihu gre za prelom iz prestopnega v zaporedno rimanje. Tu je prelom tudi vsebinski, zadnja dva stiha sta namenjena sklepu in refleksiji. _NEWLINE_De ustvaril je ljudi vse za nebesa,_NEWLINE__NEWLINE_kjer glorja njega sije brez oblaka,_NEWLINE__NEWLINE_oko ni vidlo, sli\xc5\xa1ale u\xc5\xa1esa_NEWLINE__NEWLINE_veselja, ki izvoljene tam \xc4\x8daka,_NEWLINE__NEWLINE_de spr\xc3\xb3stenim bo vseh te\xc5\xbeav telesa_NEWLINE__NEWLINE_se sre\xc4\x8dnim izpolnila volja vsaka,_NEWLINE__NEWLINE_de bodo tamkej bo\xc5\xbeji sklepi mili_NEWLINE__NEWLINE_t\xc3\xa9, ki se tukaj ljubijo, sklenili.\n_START_SECTION_\nInterpretacije\n_START_PARAGRAPH_\n\xc4\x8crtomirova spreobrnitev_NEWLINE_Eno najbolj zapletenih vpra\xc5\xa1anj Krsta pri Savici je \xc4\x8crtomirova spreobrnitev od poganskega vojskovodje do kr\xc5\xa1\xc4\x8danskega misijonarja. \xc4\x8crtomir na kr\xc5\xa1\xc4\x8dansko glede skozi tri idejne plati; skozi odpor do osvajalnega in nasilnega Valjhuna, kar je povezano tudi z bavarsko okupacijo. \xc4\x8crtomir je skepti\xc4\x8den tudi do verske mitologije in obrednosti, kar opazi tudi znotraj poganske vere. Za to vero se ne bori zaradi verskih razlogov, temve\xc4\x8d bolj iz politi\xc4\x8dnih (spo\xc5\xa1tuje postave o\xc4\x8detov). Odprt pa je kr\xc5\xa1\xc4\x8danstvu kot veri ljubezni, kar mu pojasni duhovnik, ki pride z Bogomilo. Odlo\xc4\x8dno se distancira od Valjhunovega nasilnega kr\xc5\xa1\xc4\x8danstva, takrat se \xc4\x8crtomir odlo\xc4\x8di sprejeti vero Bogomile, ki kr\xc5\xa1\xc4\x8danstvo dojema kot mo\xc5\xbenost ljubezni v posmrtnem \xc5\xbeivljenju, torej ve\xc4\x8dne ljubezni. _NEWLINE_Glavni razlog (\xc5\xa1e mo\xc4\x8dnej\xc5\xa1i kot duhovnikova pojasnila o veri ljubezni) za \xc4\x8crtomirovo spreobrnitev pa je Bogomila in njegova resni\xc4\x8dna ljubezen do nje. \xc4\x8crtomir razume, da se je Bogomila spreobrnila zaradi njega. _NEWLINE_\xc4\x8crtomir notranje ni zavezan le Bogomili, temve\xc4\x8d tudi svojemu do nedavnega \xc5\xa1e poganskemu ljudstvu. Njegova vojska je zaradi stare vere padla v celoti, novo ljudstvo sestavljeno iz \xc5\xbeensk, otrok in starcev pa se je pokristjanilo. \xc4\x8ce ho\xc4\x8de temu ljudstvu ostati zvest, mora zavre\xc4\x8di osebno sre\xc4\x8do. Smisel svojemu nadaljnemu \xc5\xbeivljenju da s kr\xc5\xa1\xc4\x8danstvom, misijonarstvom, s tem da bo preganjal \xc2\xbbzmot oblake\xc2\xab\xc2\xa0valjhunskega kr\xc5\xa1\xc4\x8danstva. _NEWLINE_Kljub temu pa \xc4\x8crtomir vere ne sprejme navdu\xc5\xa1eno, z zanosom. Temve\xc4\x8d pristane trpno, mol\xc4\x8de, na Bogomilino pro\xc5\xa1njo. Ni opaziti znakov notranjega odre\xc5\xa1enja. _NEWLINE_\xc4\x8crtomir po krstu uvede svoj misti\xc4\x8dni model kr\xc5\xa1\xc4\x8danstva, ki temelji na poganskem razumevanju \xc4\x8dasu in prostora. Opazimo tri bistvene elemente misticizma: svetlobo, molk in dom. Svetloba kot mavrica, molk kot \xc4\x8crtomirov molk ob krstu, dom kot gozd. \xc4\x8crtomir postane \xc4\x8dlovek, v katerem so umrli vsi nekdanji upi, da je na\xc5\xa1el novo mo\xc4\x8d ljubezni, \xc5\xa1el \xc4\x8dez meje \xc5\xa1irit kr\xc5\xa1\xc4\x8danstvo (ni zamejitev, meja)._NEWLINE_\xe2\x80\xa2Interpretacija ideolo\xc5\xa1ke strukture/vzporednice Pre\xc5\xa1erna in Tassa - Konflikt med ljubeznijo in vero (Henry R. Cooper)_NEWLINE_1. V drugem prizoru krsta \xc4\x8crtomir pod slapom \xc4\x8daka Bogomilo. Naenkrat v daljavi zagleda skupino ljudi, med njimi kr\xc5\xa1\xc4\x8danskega duhovnika, v \xc4\x8crtomiru se prebudi stara \'poganska\' jeza, vzame svoj me\xc4\x8d, tedaj pa se prika\xc5\xbee Bogomila. Sledi razkritje o zaobljubi devi\xc5\xa1tva, izpoved vere in ekshortacija._NEWLINE_2. Enej se sredi gore\xc4\x8de Troje brezupno upira prodirajo\xc4\x8dim Grkom. Ko v preddverju Vestinega sveti\xc5\xa1\xc4\x8da zagleda Heleno, ga obide besna jeza. \xc5\xbdensko, katero ima za predvzrok zla, pokonca z me\xc4\x8dem, \xc4\x8de se mu ne bi prikazala bo\xc5\xbeanska mati, mu potegnila izpred o\xc4\x8di \'oblak slepote\' in mu razkrila, da so bogovi zapustili mesto._NEWLINE_1. Junak se tudi po sovra\xc5\xbenem vdoru v utrdbo ne sprijazni s porazom - njegovo besnenje pomeni zaslepljenost in zablodo._NEWLINE_2. Prepusti se iracionalnemu vzgibu in svojo ma\xc5\xa1\xc4\x8devalnost usmeri v stransko osebo, ki ji zmotno pripisuje krivdo._NEWLINE_3. Oseba, ki je z junakom  tesno povezana in pooseblja bo\xc5\xbeansko ljubezen, ga razsvetlji/prebudi in ustavi njegovo besne\xc4\x8do jezo._NEWLINE_4. Razkrije mu, da je bilo njegovo dotedanje zana\xc5\xa1anje na varstvo bogov zmotno._NEWLINE__NEWLINE_Interpretacija prostora/vzporednice z Dantejevo Bo\xc5\xbeansko komedijo_NEWLINE_Uvod je pekel vojne, sklepni del Krsta, sre\xc4\x8danje z Bogomilo-Beatrice, je Raj, v vmesnem delu skusa \xc4\x8crtomir posneti Katona, prvo osebo, s katero se Dantejev romar sre\xc4\x8da v Vicah._NEWLINE_\xc4\x8crtomirove Vice so ob jezeru, vendar vertikala med glorijo in alpskimi vrhovi in sen\xc4\x8danju somov v \xc4\x8drni globini ni teolo\xc5\xa1ka._NEWLINE_Alpe in somi metafori\xc4\x8dno ponazarjajo o\xc5\xbeenje pripovednega gledi\xc5\xa1\xc4\x8da, demonizirane ribe so prispodoba harpije, ki se v Dantejevem gozdu kot \xc5\xbeive alegorije samomorilcev pasejo s temnim listjem in presunljivo to\xc5\xbeijo._NEWLINE_Interpretacija odnosov_NEWLINE_Pre\xc5\xa1eren \xc4\x8crtomirja in Bogomilo omenja kot mitolo\xc5\xa1ki exemplum. Bogomila, slovanska dvojnica afroditine sve\xc4\x8denice, "lepa kot devica/slove\xc4\x8da Hera", se tako \xc5\xbee pred za\xc4\x8detkom vzpne med heroninje starega sveta._NEWLINE_Poganstvo Pre\xc5\xa1ernovih poganov temelji na dualizmu principov, ljubezni in sovra\xc5\xa1tva._NEWLINE_V Pre\xc5\xa1ernovem strogo dualisti\xc4\x8dnem Panteonu, se principa: sovra\xc5\xa1tvo (\xc4\x8crto-mir) in ljubezen (\xc5\xbdiva), skladno dopolnjujeta. Ljubezen ima sicer relativno premo\xc4\x8d, Bogomila pa je vezni \xc4\x8dlen med \xc5\xbdivo in Devico Marijo._NEWLINE_Interpretacije slovenskih avtorjev_NEWLINE_Katoli\xc5\xa1ki teolog Ale\xc5\xa1 U\xc5\xa1eni\xc4\x8dnik je v \xc4\x8crtomirovi zgodbi odkril popolno sre\xc4\x8do osebne in narodne odre\xc5\xa1itve v veri._NEWLINE_Ivan Prijatelj je odkrival pesnikovo katastrofalno krizo, v kateri je za trenutek "klonil z duhom" in se "odrekel svobodni misli" _NEWLINE_Pesnik Oton \xc5\xbdupan\xc4\x8di\xc4\x8d je v  \xc4\x8crtomiru odkril katastrofo slovenskega zna\xc4\x8daja, njegovo nemo\xc4\x8d in podleganje, negativni prototip slovenske zgodovine nasploh._NEWLINE_France Kidri\xc4\x8d je najprej odkrival pesnikov svetovnonazorski kompromis s kr\xc5\xa1\xc4\x8danstvo in pesnitvi odrekel pravo pesni\xc5\xa1ko vrednost. Kasneje je delo za\xc4\x8del brati kot lirsko izpoved in je v junakovi zgodbi spreobrnitve zagledal metaforo osebne ljubezenske resignacije._NEWLINE_Avgust \xc5\xbdigon je svoje branje odprl metafiziki - po njegovem je \xc4\x8crtomir s svojo odlo\xc4\x8ditvijo stopil iz dotedanjega subjektivizma v svet nad\xc4\x8dlove\xc5\xa1ke skrivnosti, v svet mistike._NEWLINE_Kritik Josip Vidmar pa je stvari postavil spet na zemljo in v zgodbi odkrival le "prispodobo brezupne pora\xc5\xbeenosti"._NEWLINE_Simbol mavrice_NEWLINE_Izmed oblakov sonce zdaj zasije,_NEWLINE__NEWLINE_in mavrica na bledo Bogomilo_NEWLINE__NEWLINE_lepote svoje \xc4\x8disti svit izlije,_NEWLINE__NEWLINE_nebe\xc5\xa1ki zor obda obli\xc4\x8dje milo;_NEWLINE__NEWLINE_jok, ki v o\xc4\x8di mu sili, komej skrije,_NEWLINE__NEWLINE_de ni nebo nad njim se odklenilo,_NEWLINE__NEWLINE_de je na sveti, komej si verjame,_NEWLINE__NEWLINE_tak \xc4\x8crtom\xc3\xadra ta pogled prevzame._NEWLINE_\xc4\x8crtomir na tem delu prese\xc5\xbee skepticizem, mavrico dojame kot navzo\xc4\x8dnost vi\xc5\xa1je sile, nebe\xc5\xa1ke mo\xc4\x8di. Mavrica \xc5\xbee od nekdaj pomeni most med nebom in zemljo, v Iliadi je bo\xc5\xbeji glas, v Bibliji po potopu pa se pojavi kot znamenje pomiritve \xc4\x8dlove\xc5\xa1tva z Bogom. Kljub temu pa opazimo, da se \xc4\x8crtomir ne prepusti mo\xc4\x8dni prevzetosti, temve\xc4\x8d \xc5\xa1e vedno nadzira samega sebe, ostaja dvomljivec, ki \xc5\xa1e vedno okleva med verjetnim in neverjetnim.\n_START_SECTION_\nVe\xc4\x8d na\xc4\x8dinov branja\n_START_PARAGRAPH_\nKrst pri Savici je po Paternuju najbolj odprto Pre\xc5\xa1ernovo delo, ki dopu\xc5\xa1\xc4\x8da ve\xc4\x8d na\xc4\x8dinov branja. _NEWLINE_Srednjeve\xc5\xa1ka zgodba_NEWLINE_Tako delo razume zlasti manj zahtevni bralec. V Uvodu govori o uporu \xc4\x8crtomirove vojske proti novi kr\xc5\xa1\xc4\x8danski veri oziroma vojski vojvode Valjhuna. \xc4\x8crtomirova vojska se skrije v Ajdovski dvorec, ki ga Valjhun oblega. Po napadu edini pre\xc5\xbeivi \xc4\x8crtomir. Ta del zgodbe temelji na zgodovinskih dejstvih, ki jih je Pre\xc5\xa1eren \xc4\x8drpal pri Valvasorju. To\xc4\x8dnih podatkov se Pre\xc5\xa1eren ni dr\xc5\xbeal, priredil je nekatera imena. _NEWLINE_V drugem delu, Krstu, bralec zgodbo razume kot pristajanje na kr\xc5\xa1\xc4\x8danstvo. Slednje postane prava vera, Bogomila in \xc4\x8crtomir ravnata pravilno, ko jo sprejmeta. Krst je bil sprva razumljen kot poklon kr\xc5\xa1\xc4\x8danski veri. _NEWLINE_Novodobna zgodba_NEWLINE_Bralec zazna globlji smisel Krsta pri Savici. V ta del se pove\xc5\xbee tudi posvetilni sonet Matiji \xc4\x8copu, saj je nenadna smrt prijatelja ena od okoli\xc5\xa1\xc4\x8din, ki soodlo\xc4\x8dajo pri nastanku dela, zgodbi, zamisli in ustroju. Zunanja okoli\xc5\xa1\xc4\x8dina, ki se izrazi v posvetilnem sonetu, je tudi izguba ljubljene Julije Primic. Opazimo tudi, da se zgodba iz 8. stoletja prenese v fazo razsvetljenstva 19. stoletja. Pesnik sebe ena\xc4\x8di s \xc4\x8crtomirom, oba upata na mir, ki se bo dokon\xc4\x8dno uresni\xc4\x8dil v grobu. Smrt postane odre\xc5\xa1itev. V prvem delu, Uvodu, opazimo radikalna gesla, povezana z idejo narodne samozavesti in upiranja zoper politiko Avstro-Ogrske v Pre\xc5\xa1ernovem \xc4\x8dasu. Verz "Manj stra\xc5\xa1na no\xc4\x8d je v \xc4\x8drne zemlje krili, kot so pod svetlim soncem su\xc5\xbeni dnovi" je postal geslo slovenskega narodnega gibanja v \xc4\x8dasu Avstro-Ogrske in tudi med drugo svetovno vojno. _NEWLINE_Pre\xc5\xa1eren kr\xc5\xa1\xc4\x8danstvo predstavi v dveh oblikah; kot vero, ki prihaja z ognjem in me\xc4\x8dem in kot Bogomilino vero ljubezni. V prvi podobi se izrazijo tudi Pre\xc5\xa1ernove te\xc5\xbeave s cenzuro. Bogomilino kr\xc5\xa1\xc4\x8danstvo tej veri nasprotuje, z njo se strinja tudi \xc4\x8crtomir, vendar kr\xc5\xa1\xc4\x8danstvo sprejme zaradi ljubezni do Bogomile (in ne vere). \xc4\x8crtomir obsoja krutost Valjhunovih kristjanov, njegov odnos do vere je racionalisti\xc4\x8den in humanisti\xc4\x8den. Tukaj se opazi tudi Pre\xc5\xa1ernov pogled na kr\xc5\xa1\xc4\x8danstvo, ni bil prista\xc5\xa1 verskih norm, ustanov, mitov. _NEWLINE_Sodobna zgodba_NEWLINE_Pre\xc5\xa1eren \xc4\x8crtomirovo zgodbo ena\xc4\x8di s slovensko zgodovino. Krst pri Savici je zgodba uporni\xc5\xa1tva in pokon\xc4\x8dne prilagoditve. Pre\xc5\xa1eren je bil prvi, ki je zaslutil, da bo Slovence pri \xc5\xbeivljenju ohranila ravno ta dvojnost. Delo lahko tako aktualiziramo za dana\xc5\xa1nje razmere. Tako je kr\xc5\xa1\xc4\x8danstvo nadvladalo poganstvu, cikli\xc4\x8den \xc4\x8das se je umaknil linearnemu - \xc4\x8crtomir tako Bogomile ne izgubi, le prestavi njuno sre\xc4\x8danje. _NEWLINE_Tudi karantanske zgodovine tako ne moremo razumeti kot poraz in predajo samostojnosti Bavarcem, temve\xc4\x8d kot prilagoditev kneza Boruta. Aktualiziramo lahko tudi s sodobnimi razmerami vstopa Slovenije v Evropsko Unijo. _NEWLINE_\xc4\x8crtomir preko kr\xc5\xa1\xc4\x8danstva sprejme le notranje vrednote vere (\xc4\x8dut za dobro, ljubezen med ljudmi, sprava), tudi poganstvu \xc4\x8crtomir ni slepo sledil, temve\xc4\x8d je le spo\xc5\xa1toval postave o\xc4\x8detov. Poganstvo mu je torej predstavljalo identiteto ljudstva, osmi\xc5\xa1ljalo je njegov narod. _NEWLINE_Vse to naj bi kazalo na Pre\xc5\xa1ernovo idejo "svetega erosa", vsi naj bi prerasli predsodke, usmerili bi se v skupno dobro. To se sklada tudi z zgodovinskim ozadjem nastanka pesnitve, ko so se po Evropi oblikovala \xc5\xa1tevila osvobodila gibanja (Mlada Italija, Mlada Nem\xc4\x8dija ...). _NEWLINE_Zgodba o jeziku_NEWLINE_Naj bi bila najbolj prikrita zgodba Krsta pri Savici. Pre\xc5\xa1eren in \xc4\x8cop sta imela idjo o kultiviranju slovenskega jezika, saj je v tistem \xc4\x8dasu razvita jezikovna kultura pomenila identiteto naroda. Pre\xc5\xa1eren je izbral dve najzahtevnej\xc5\xa1i obliki evropske poezije: trivrsti\xc4\x8dno tercino in osemvrsti\xc4\x8dno stanco. Tercina je primerna za epsko pripoved, medtem ko stance izra\xc5\xbeajo premik v liri\xc4\x8dnost. Tudi podnaslov "povest v verzih" ni naklju\xc4\x8den, saj je Friedrich Schlegel le-to postavil za temeljno preizku\xc5\xa1njo vsakega naroda. _NEWLINE_V Pre\xc5\xa1enovem pismu \xc4\x8celakovskemu, ki pesnitev ozna\xc4\x8di kot metri\xc4\x8dno nalogo, s katero je \xc5\xbeelel ugajati duhov\xc5\xa1\xc4\x8dini. Neprofesionalni bralci so v njegovem delu videli vdajo, \xc4\x8celakovsky pa ni prezrl ironije, s katero se je nor\xc4\x8deval iz branja duhovnikov, cenzorjev._NEWLINE_Dominik Smole: Krst pri Savici_NEWLINE_Smole v svoji drami dogajanje nadaljuje po Pre\xc5\xa1ernovem Krstu, vendar priredi dejstvo, da se \xc4\x8crtomir in Bogomila na tem svetu ne snideta ve\xc4\x8d. Dogajanje je postavljeno v Oglej. Menihi tam skrbijo le za lastne interese. V Ogleju je tudi redovnica Bogomila, za katero \xc4\x8crtomir trdi, da ga je prevarala in da sama nima prave vere. \xc4\x8crtomir odide med Slovene \xc5\xa1irit poganstvo, za njim kmalu pride Bogomila, ki ugotovi, da je \xc4\x8crtomir nasilen. Ko se patriarh odlo\xc4\x8di, da bo Bogomilo imenoval za redovnico, jo \xc4\x8crtomir zabode, saj meni, da si ne zaslu\xc5\xbei tak\xc5\xa1ne \xc4\x8dasti. \xc4\x8crtomira obsodijo na smrt z obe\xc5\xa1anjem.'